ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1482/96 υποβολή: Αλέξανδρος Αλαβάνος (GUE/NGL) προς την Επιτροπή (12 Ιουνίου 1996)

Θέμα: Πορεία του Υποπρογράμματος 1 Αττική, Μέτρο 4: «Υγεία - Πρόνοια» του 2ου ΚΠΣ

Στο μέτρο 1.4 του ΠΕΠ Αττικής προβλέπονται χρηματοδοτήσεις για Υγεία - Πρόνοια που αφορούν κυρίως τη Δυτική Αττική. Η κατανομή των χρηματοδοτήσεων προέβλεπε 15.500.000 Ecu για το 1994 και 15.190.000 Ecu για το 1995.

Ερωτάται η Επιτροπή:

1. Ποια είναι τα συγκεκριμένα έργα που έχουν ενταχθεί στο 1.4; Μπορούν να παρουσιασθούν στοιχεία εξέλιξης του φυσικού αντικειμένου;

2. Τι ποσοστό απορρόφησης υπάρχει για το 1994 και 1995;

Κοινή απάντηση της κας Wulf-Mathies εξ ονόματος της Επιτροπής στις γραπτές ερωτήσεις E-1479/96, E-1480/96, E-1481/96, E-1482/96, E-1483/96, E-1484/96, E-1485/96 και E-1486/96 (26 Ιουνίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ P-0856/96 υποβολή: Odile Leperre-Verrier (ARE) προς την Επιτροπή (2 Απριλίου 1996)

Θέμα: Πιστώσεις προγράμματος URBAN - Στόχος 1

Ζητείται από την Επιτροπή να αναφέρει τη συνέχεια που θα δοθεί στις πιστώσεις που τέθηκαν σε αποθεματικό για την περίοδο 1994-1999 στο πλαίσιο του προγράμματος URBAN.

Μπορεί να επιβεβαιώσει το γεγονός ότι, όσον αφορά τη Γαλλία, μόνο οι πόλεις που εμπίπτουν στον στόχο 1 θα παραμείνουν, πράγμα που θα αποκλείσει, για παράδειγμα, την πόλη Bastia στην οποία ωστόσο είχε δοθεί προτεραιότητα.

Απάντηση της κ. Wulf-Mathies εξ ονόματος της Επιτροπής (8 Μαΐου 1996)

Η Επιτροπή υπέβαλε πρώτη πρόταση κατανομής του αποθεματικού των κοινοτικών πρωτοβουλιών στις 4 Οκτωβρίου 1995. Κατόπιν της προτάσεως αυτής, πραγματοποιείται διαδικασία διαβούλευσης στην οποία συμμετέχουν τα κράτη μέλη, το Κοινοβούλιο, η Οικονομική και Κοινωνική Επιτροπή και η Επιτροπή των Περιφερειών. Η Επιτροπή θα λάβει οριστική απόφαση για την κατανομή του αποθεματικού μετά την ολοκλήρωση της διαβούλευσης αυτής. Η απόφαση αυτή θα πρέπει να ληφθεί εντός του Μαΐου.
ΓΡΑΠΤΗ ΕΡΩΤΗΣΗ P-0263/96 υποβολή: Ειρήνη Λαμπράκη (PSE) προς το (2 Φεβρουαρίου 1996)

Θέμα: Παραβίαση κανόνων διεθνούς δικαίου από την Τουρκία

Στις 28.1.1996 η τουρκική σημαία υψώθηκε με προκλητικό τρόπο στην ελληνική νησίδα Ίμια στα Δωδεκάνησα. Το γεγονός συνέβη σε συνέχεια προκλητικών δηλώσεων της τουρκικής πολιτικής ηγεσίας.

Ερωτάται το Συμβούλιο, τί μέτρα προτίθεται να πάρει ώστε να αντιμετωπίσει την αυξανόμενη προκλητικότητα της τουρκικής κυβέρνησης, η οποία όχι μόνο συνεχίζει τις κατάφωρες παραβιάσεις των ανθρωπίνων δικαιωμάτων αλλά μετά την τελωνειακή της ένωση με την Ε.Ε. προβαίνει τώρα θρασύτατα και σε παραβιάσεις του διεθνούς δικαίου και των εξωτερικών συνόρων της Ευρωπαϊκής Ένωσης απειλώντας την ειρήνη στην περιοχή του Αιγαίου;

Κοινή απάντηση στις γραπτές ερωτήσεις P-0263/96 και P-0374/96 (11 Ιουνίου 1996)

Η Προεδρία του Συμβουλίου προέβη σε δήλωση, ενώπιον του Ευρωπαϊκού Κοινοβουλίου στις 14 Φεβρουαρίου 1996, σχετικά με τη διένεξη μεταξύ της Ελλάδας και της Τουρκίας στο Αιγαίο. Σύμφωνα με τη δήλωση αυτή, η Ένωση βεβαίως ανησυχεί λόγω των προσφάτων προστριβών μεταξύ, αφενός, ενός κράτους μέλους με το οποίο υπάρχει ουσιώδης και ισχυρή αλληλεγγύη και, αφετέρου, μίας γείτονος χώρας που έχει καίριο ρόλο να διαδραματίσει στην περιοχή, και με την οποία η Ευρώπη από δεκαετίες απολαμβάνει μιά σχέση διαλόγου και συνεργασίας.

Η Προεδρία σημείωσε ότι το θέμα δεν τέθηκε επισήμως ενώπιον της Ευρωπαϊκής Ένωσης και, συνεπώς, δεν προέβη σε οιοδήποτε επίσημο διάβημα. Πάντως, η Προεδρία αποφάσισε, διατηρώντας παράλληλα όλες τις ενδεδειγμένες επαφές με την Αθήνα, να ανοίξει ένα δίαυλο επικοινωνίας μέσω των οικείων πρεσβειών ώστε να μπορεί να υπάρχει στενή επαφή με την Τουρκία από τα πρώτα ήδη στάδια της κρίσης. Σκοπός της Προεδρίας ήταν να προωθήσει ειρηνική επίλυση της διένεξης και εξομάλυνση των διμερών σχέσεων: το πρώτο βήμα θα ήταν να υπάρξει συμφωνία για μια μεθοδολογία προς επίτευξη αυτού του στόχου, δίνοντας ιδιαίτερη προσοχή στη δυνατότητα προσφυγής στο Διεθνές Δικαστήριο της Χάγης ή σε διεθνή διαιτησία ή σε συνδυασμό αυτών ή και άλλων μέσων.

Επί πλέον, η Ιταλία προσπάθησε να ικανοποιήσει το αίτημα της Ελλάδας να εξευρεθούν τα σχετικά νομικά κείμενα, του 1932 και του 1947, με το πνεύμα της μεγαλύτερης αλληλεγγύης προς κράτος μέλος της Ευρωπαϊκής Ένωσης.

Ακόμη, το Συμβούλιο θα ήθελε να υπενθυμίσει ότι, εάν χρειάζεται, οιοδήποτε μέλος του Συμβουλίου ή της Επιτροπής μπορεί να ζητήσει την εγγραφή αυτού του σημείου στην ημερήσια διάταξη της συνόδου του.

Σ' αυτό το πλαίσιο το Συμβούλιο μπορεί να συμβάλει κατά τον καλύτερο τρόπο στην οικοδόμηση εμπιστοσύνης μεταξύ ενός κράτους μέλους και ενός εταίρου στενής συνεργασίας.
ΓΡΑΠΤΗ ΕΡΩΤΗΣΗ E-0150/96 υποβολή: Iρigo Mιndez de Vigo (PPE) προς την Επιτροπή (1 Φεβρουαρίου 1996)

Θέμα: Παρατηρητήρια για τις ΜΜΕ

Κατά τη συνεδρίαση της Ολομέλειας του Ευρωπαϊκού Κοινοβουλίου στις 30 Νοεμβρίου 1995 η Επιτροπή ανέφερε ότι προτίθεται να δημιουργήσει εδώ έξι κοινοτικά παρατηρητήρια για τις μικρομεσαίες επιχειρήσεις σε ισάριθμες μεθοριακές περιοχές.

Έχει αποφασίσει η Επιτροπή σε ποιες συγκεκριμένες περιοχές θα εγκατασταθούν τα εν λόγω παρατηρητήρια; Σε ποια κριτήρια έχει, ή πρόκειται, να βασισθεί η επιλογή τους;

Απάντηση του κ. Παπουτσή εξ ονόματος της Επιτροπής (1η Μαρτίου 1996)

Προκειμένου να διευκολυνθεί η δραστηριότητα των μικρομεσαίων επιχειρήσεων (ΜΜΕ) και της βιοτεχνίας στις παραμεθόριες περιφέρειες, ούτως ώστε οι εν λόγω επιχειρήσεις να είναι σε θέση να αξιοποιήσουν ευκολότερα τις ευκαιρίες που προσφέρει η εσωτερική αγορά, η Επιτροπή αποφάσισε να χορηγήσει περιορισμένης κλίμακας οικονομική συνδρομή για τη διευκόλυνση της έναρξης λειτουργίας έξι γραφείων παροχής συμβουλών προς τις βιοτεχνίες και τις μικρές επιχειρήσεις.

Τα γραφεία που επελέγησαν θα είναι στη διάθεση των επιχειρήσεων που δραστηριοποιούνται στα ακόλουθα ζεύγη παραμεθόριων περιοχών: Χώρα των Βάσκων / Ναβάρα και Ακουϊτανία (Ισπανία - Γαλλία), Τιρόλο και Τρεντίνο - Άλτο Άντιτζε (Αυστρία - Ιταλία), Βάδη-Βυρτεμβέργη και Αλσατία (Γερμανία - Γαλλία), επαρχία Νταγκάνον και κομητεία Μόνιγκαν (Ηνωμένο Βασίλειο - Ιρλανδία), Βόρεια Ρηνανία-Βεστφαλία και περιφέρεια Λιέγης (Γερμανία - Βέλγιο), καθώς και στα θαλάσσια σύνορα μεταξύ Κορσικής και Τοσκάνης (Γαλλία - Ιταλία).

Τα εν λόγω γραφεία επελέγησαν κατόπιν αξιολόγησης των προτάσεων που έλαβε η Επιτροπή σε απάντηση της πρόσκλησης υποβολής προσφορών που είχε δημοσιευθεί στην Επίσημη Εφημερίδα ((ΕΕ C 89 της 26.03.1994. )). Σε ό,τι αφορά τη διαδικασία επιλογής των προτάσεων: η Επιτροπή επιδιώκει μεν την ευρύτερη δυνατή γεωγραφική κάλυψη κατά την υλοποίηση του πιλοτικού αυτού σχεδίου, επέλεξε δε τις καλύτερες προτάσεις με γνώμονα τα εχέγγυα βιωσιμότητας των γραφείων πέραν του σταδίου έναρξης των εργασιών τους. Λόγω των περιορισμένων χρηματοοικονομικών μέσων που διαθέτει η Επιτροπή για τη στήριξη παρόμοιων πρωτοβουλιών καθώς και της αδυναμίας των «προτεινόντων» να εξασφαλίσουν τη χρηματοδότηση της πρότασής τους για την περίοδο που έπεται της έναρξης λειτουργίας των γραφείων, πολλές αξιόλογες προτάσεις δεν κατέστη δυνατό να χρηματοδοτηθούν.
ΓΡΑΠΤΗ ΕΡΩΤΗΣΗ P-0432/96 υποβολή: Philippe-Armand Martin (UPE) προς το (19 Φεβρουαρίου 1996)

Θέμα: Διαχείριση του αμπελοοινικού τομέα

Το άρθρο 6 του κανονισμού 822/87 ((ΕΕ L 84 της 27.03.1987, σελ. 1. )) ορίζει ότι απαγορεύεται κάθε νέα φύτευση αμπέλου έως τις 31 Αυγούστου 1996.

Ο κανονισμός αριθ. 1442/88 ((ΕΕ L 132 της 28.05.1988, σελ. 3. )) ορίζει ότι οι πριμοδοτήσεις για την εκρίζωση θα σταματήσουν να χορηγούνται στις 31 Αυγούστου 1996.

1. Ποιά μέτρα προτίθεται να λάβει το Συμβούλιο για τις επόμενες αμπελουργικές περιόδους;

2. Μπορεί το Συμβούλιο να προβεί σε απολογισμό των διαρθρωτικών αποτελεσμάτων των προαναφερόμενων δύο μέτρων;

3. Σε περίπτωση που η μεταρρύθμιση της ΚΟΑ στον τομέα του οίνου δεν έχει ολοκληρωθεί έως τις 31 Αυγούστου 1996, τί προτίθεται να πράξει το Συμβούλιο για την επόμενη αμπελουργική περίοδο; Πότε σκοπεύει να ενημερώσει τους παραγωγούς;

Απάντηση (11 Ιουνίου 1996)

Εν αναμονή της μεταρρύθμισης της ΚΟΑ «οίνων», το Συμβούλιο μέχρι σήμερα παρατείνει ετησίως, προτάσει της Επιτροπής, τις διάφορες προθεσμίες της κοινοτικής νομοθεσίας για τον αμπελοοινικό τομέα.

Όσον αφορά τις προθεσμίες που λήγουν εντός του 1996, ειδικότερα δε τις δύο προθεσμίες που αναφέρει ο Αξιότιμος κ. Βουλευτής, στις προτάσεις που υπέβαλε προσφάτως η Επιτροπή στα πλαίσια του πακέτου γεωργικών τιμών 1996/1997 προβλέπεται, ως συντηρητικό μέτρο εν αναμονή της μεταρρύθμισης, η παράταση επί ένα έτος των εν λόγω προθεσμιών. Το Συμβούλιο δεν έχει ακόμη αποφασίσει για τις προτάσεις αυτές.

Όσον αφορά την μεταρρύθμιση της ΚΟΑ, το Συμβούλιο έδωσε πρόσφατα νέα ώθηση στις εργασίες που άρχισαν το 1994. Στα πλαίσια αυτά, οι επιτροπές και ομάδες του Συμβουλίου πραγματοποιούν επί του παρόντος εκτενή επανεξέταση της πρότασης που υπέβαλε η Επιτροπή κατά το προαναφερόμενο έτος, λαμβάνοντας επίσης υπόψη τη γνώμη του Ευρωπαϊκού Κοινοβουλίου.

Ειδικότερα, οι εργασίες αυτές εντάσσονται στην προοπτική μεταρρύθμισης στην οποία θα μπορέσουν να ληφθούν υπόψη οι νέες συνθήκες της αγοράς όπως διαφορφώθηκαν κατά τη διάρκεια των τριών τελευταίων αμπελουργικών περιόδων.

Η απαγόρευση φύτευσης νέων αμπέλων που εφαρμόσθηκε στην Κοινότητα από 1ης Δεκεμβρίου 1976 αποτέλεσε απαραίτητο μέτρο για τη σωστή διαχείριση της αγοράς έναντι της αυξήσεως των αποθεμάτων.

Όσον αφορά τα μέτρα εγκατάλειψης της καλλιέργειας αμπελώνων, στο παράρτημα παρατίθεται πίνακας για τον αξιότιμο βουλευτή με τα αποτελέσματα της εφαρμογής του κανονισμού αριθ. 1442/88.

Ειδικότερα, το Συμβούλιο τονίζει ότι κατά τις οκτώ τελευταίες περιόδους, 500.000 περίπου εκτάρια κοινοτικών αμπελώνων έλαβαν πριμοδότηση παύσης καλλιέργειας δυνάμει του προαναφερόμενου κανονισμού.

Αποτελέσματα εφαρμογής του κανονισμού (ΕΟΚ) αριθ. 1442/88

>TABLE>

(*) προσωρινά στοιχεία που ενδέχεται να αλλάξουν εν αναμονή των οριστικών στοιχείων. (**) συνολικές αιτήσεις που υποβλήθηκαν.
ΓΡΑΠΤΗ ΕΡΩΤΗΣΗ E-1484/96 υποβολή: Αλέξανδρος Αλαβάνος (GUE/NGL) προς την Επιτροπή (12 Ιουνίου 1996)

Θέμα: Η πορεία του Υποπρογράμματος 4 Πελοποννήσου, Μέτρο 2: «Υποδομές Υγείας» του 2ου ΚΠΣ

Στο Μέτρο 4.2 του ΠΕΠ Πελοποννήσου προβλέπονται χρηματοδοτήσεις για Υποδομές της Υγείας που αφορούν τους κατοίκους της Περιφέρειας και τους επισκέπτες της. Στο μέτρο εντάσσεται «η κατασκευή του νέου νοσοκομείου Καλαμάτας καθώς και οι επεκτάσεις των νοσοκομείων Τρίπολης, Σπάρτης και Κορίνθου». Η κατανομή των χρηματοδοτήσεων προέβλεπε 3.547.000 Ecu για το 1995.

1. Τι ποσοστό απορρόφησης υπάρχει για το 1995;

2. Εάν υπάρχουν καθυστερήσεις απορρόφησης, ποιες είναι οι κύριες αιτίες καθυστέρησης;

3. Μπορούν να παρουσιαστούν στοιχεία εξέλιξης του φυσικού αντικειμένου;

Κοινή απάντηση της κας Wulf-Mathies εξ ονόματος της Επιτροπής στις γραπτές ερωτήσεις E-1479/96, E-1480/96, E-1481/96, E-1482/96, E-1483/96, E-1484/96, E-1485/96 και E-1486/96 (26 Ιουνίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-0863/96 υποβολή: Iρigo Mιndez de Vigo (PPE) προς την Επιτροπή (12 Απριλίου 1996)

Θέμα: Διαχείριση των προγραμμάτων PHARE και TACIS

Κατά τη συνεδρίασή του στις 11 Μαρτίου 1996, το Συμβούλιο ECOFIN υποστήριξε τη βελτίωση της διαχείρισης των προγραμμάτων PHARE και TACIS, επισημαίνοντας ότι το μεγαλύτερο μέρος των κονδυλίων που χορηγούνται στα προγράμματα αυτά προορίζεται για μελέτες πραγματοποιούμενες από δυτικούς εμπειρογνώμονες, οι οποίες δεν προσκομίζουν οφέλη στις χώρες που εντάσσονται στο πρόγραμμα.

Ποια είναι η γνώμη της Επιτροπής για την εκτίμηση αυτή του Συμβουλίου ECOFIN; Θεωρεί ότι είναι απαραίτητη η βελτίωση της διαχείρισης των προγραμμάτων αυτών;

Απάντηση του κ. Van den Broek εξ ονόματος της Επιτροπής (13 Μαΐου 1996)

Η Επιτροπή δεν συμμερίζεται την άποψη πως το μεγαλύτερο μέρος των χρημάτων που διατίθενται για τα προγράμματα Phare και Tacis δαπανάται για την εκπόνηση μελετών εκ μέρους Δυτικών συμβούλων. Είναι αλήθεια ότι κατά το ξεκίνημα και των δύο αυτών προγραμμάτων η Επιτροπή έπρεπε να έχει μια ευκρινή εικόνα της κατάστασης των διαφόρων οικονομικών και κοινωνικών τομέων στις οικείες χώρες. Για τον σκοπό αυτό, η Επιτροπή προσέλαβε Δυτικούς συμβούλους διαθέτοντες εξειδικευμένες γνώσεις στους διάφορους τομείς. Εντούτοις, καθώς αυξάνονται οι γνώσεις μας για την τρέχουσα κατάσταση, η Επιτροπή έχει στρέψει σταδιακά τη χρηματοδότηση προς σχέδια που υλοποιούνται επιτόπου και έχουν άμεσο αντίκτυπο στις χώρες τις οποίες αφορούν τα προγράμματα Phare και Tacis.

Η Επιτροπή επανεξετάζει ήδη τα συστήματα διαχείρισης που εφαρμόζονται για τα δύο προγράμματα, με στόχο την αύξηση της διαφάνειας κατά την ανάθεση συμβάσεων, καθώς και τη μεθόδευση της μελέτης της υλοποίησης των προγραμμάτων, ούτως ώστε να εξασφαλισθεί η ενεργότερος συμμετοχή των τοπικών αρχών και μη κυβερνητικών οργανώσεων. Κατάλληλες προτάσεις διατυπώνονται στο πλαίσιο του υπό κατάρτιση κανονισμού για το πρόγραμμα Tacis ((COM (95) 12. )), καθώς και στο πλαίσιο της νέας κατεύθυνσης που τα πρόσφατα Ευρωπαϊκά Συμβούλια έχουν δώσει στο πρόγραμμα Phare.
ΓΡΑΠΤΗ ΕΡΩΤΗΣΗ E-0741/96 υποβολή: Robin Teverson (ELDR) προς την Επιτροπή (26 Μαρτίου 1996)

Θέμα: Κίνητρα για καλύτερες πρακτικές κτηνοτροφίας

Η αποτυχία της ΕΕ να συμφωνήσει επί πολλών βασικών θεμάτων που αφορούν στην ευημερία των ζώων μόνο απογοητευτική μπορεί να χαρακτηρισθεί. Στο γεωργικό τομέα υπάρχουν ωστόσο πολλοί αγρότες οι οποίοι θα ήταν πρόθυμοι να εισάγουν καλύτερες πρακτικές εκτροφής αλλά δεν διαθέτουν τα απαραίτητα κονδύλια.

Προτίθεται η Επιτροπή να εξετάσει το ενδεχόμενο εφαρμογής διαρθρωτικών χρηματοδοτήσεων προκειμένου να στηρίξει και να ενθαρρύνει τους αγρότες ώστε να πετύχουν τα υψηλότερα πρότυπα όσον αφορά την ευημερία των ζώων;

Απάντηση του κ. Fischler εξ ονόματος της Επιτροπής (22 Απριλίου 1996)

Από το 1994, η Κοινότητα θεσπίζει νομοθετικές διατάξεις σχετικά με την προστασία των ζώων στις γεωργικές εκμεταλλεύσεις, κατά τη διάρκεια της μεταφοράς τους και κατά τη σφαγή. Μία δήλωση η οποία είναι συνημμένη στη συνθήκη της ΕΚ καλεί το Ευρωπαϊκό Κοινοβούλιο, το Συμβούλιο και την Επιτροπή, καθώς και τα κράτη μέλη, να λάβουν υπόψη τους, κατά την εκπόνηση και την εφαρμογή της κοινοτικής νομοθεσίας στους τομείς της κοινής αγροτικής πολιτικής, των μεταφορών, της εσωτερικής αγοράς και της έρευνας, τις απαιτήσεις σχετικά με την καλή μεταχείριση των ζώων. Στις προτάσεις που απηύθηνε στο Συμβούλιο στον τομέα της προστασίας των ζώων, η Επιτροπή προέβλεπε πάντα τις υψηλότερες εφαρμόσιμες προδιαγραφές.

Όσον αφορά τα προγράμματα που προβλέπονται στο πλαίσιο των διαρθρωτικών ταμείων, η Επιτροπή ενέκρινε ήδη, με τα ενδιαφερόμενα κράτη μέλη, ορισμένα ειδικά μέτρα προώθησης της καλής μεταχείρισης των ζώων. Για παράδειγμα, σε ορισμένα προγράμματα που αφορούν το στόχο αριθ. 1, η Επιτροπή ενέκρινε τη συγχρηματοδότηση μέτρων που έχουν ως στόχο τη βελτίωση της μεταχείρισης των ωοτόκων ορνίθων, των χοίρων και των βοοειδών. Επιπλέον, τα μέτρα που προβλέπονται στο πλαίσιο του στόχου αριθ. 5α (γεωργικές διαρθρώσεις) περιλαμβάνουν διατάξεις που επιτρέπουν τις κοινοτικές επενδύσεις και τις επενδύσεις στο πλαίσιο εθνικών ενισχύσεων για σχέδια που αφορούν την καλή μεταχείριση των ζώων, ακόμη και στους τομείς στους οποίους αποκλείονται κανονικά οι επενδύσεις.
ΓΡΑΠΤΗ ΕΡΩΤΗΣΗ E-0923/96 υποβολή: Wilmya Zimmermann (PSE) και Annemarie Kuhn (PSE) προς την Επιτροπή (23 Απριλίου 1996)

Θέμα: Σύστημα διαβουλεύσεως με τους εργαζομένους στην Ευρωπαϊκή Επιτροπή

Γνωρίζει η Επιτροπή ότι όχι μόνο σε πολλές ιδιωτικές επιχειρήσεις αλλά ήδη και στις διοικήσεις των περισσοτέρων κρατών μελών ισχύει ένα επιτυχές σύστημα διαβουλεύσεως με τους εργαζομένους; Γνωρίζει ότι ένα τέτοιο σύστημα παρέχει στους εργαζόμενους τη δυνατότητα να υποβάλλουν, εκτός πλαισίου της συνήθους υπηρεσιακής οδού, συγκεκριμένες προτάσεις βελτιώσεως, μέσω μιας επιτροπής που έχει συσταθεί με συμφωνία μεταξύ των εκπροσώπων του προσωπικού και της εκάστοτες διοικήσεως της υπηρεσίας. Γνωρίζει άραγε ότι η επιτροπή αυτή διαθέτει ισότιμη εκπορσώπηση και έχει εξουσία λήψεως αποφάσεων και ότι οι προτάσεις για τις οποίες αποφασίζει έχουν ως αποτέλεσμα σημαντικές εξοικονομήσεις και αύξηση της αποτελεσματικότητας της διοικήσεως; Γνωρίζει η Επιτροπή ότι μέσω ενός τέτοιου συστήματος διαβουλεύσεως με τους εργαζομένους όχι μόνον αυξάνονται τα κίνητρα των εργαζομένων αλλά αναπτύσσεται και η δημιουργικότητά τους; Εάν ναι, γιατί δεν έχει καθιερώσει μέχρι σήμερα η Επιτροπή στη διοίκησή της ένα τέτοιο σύστημα;

Φρονεί η Επιτροπή ότι μέσω του συστήματος αυτού, ιδίως σε περιόδους ελλείψεως χρημάτων, θα μπορούσε να επιτευχθεί μια αποτελεσματικότερη χρησιμοποίηση των πιστώσεων και κατ' αυτόν τον τρόπο μια μείωση του ποσοστού των διοικητικών δαπανών στον προϋπολογισμό;

Προτίθεται η Επιτροπή, σε συνεννόηση με τους εκπροσώπους του προσωπικού, να προωθήσει τη θέσπιση ενός συστήματος διαβουλεύσεως με τους εργαζομένους προκειμένου να καταστήσει τη διοικήσή της αποτελεσματικότερη, φιλική προς τον πολίτη και το περιβάλλον και περισσότερο προσεκτική στην κατανάλωση ενέργειας; Εάν ναι, προτίθεται να λάβει υπόψη κατά τις διαπραγματεύσεις με τους εκπροσώπους του προσωπικού τις αρχές της αμεροληψίας, της αντικειμενικότητας και της ταχείας αξιολογήσεως των προτάσεων βελτιώσεως; Θα ταχθεί υπέρ του να τύχουν κατάλληλης υποστηρίξεως οι επιτυχείς προτάσεις που οδηγούν σε εξοικονομήσεις και αύξηση της αποδοτικότητας;

Μπορεί η Επιτροπή να ορίσει ένα χρονικό σημείο κατά το οποίο θα ξεκινήσει διαπραγματεύσεις με τους εκπροσώπους του προσωπικού με στόχο την καθιέρωση ενός συστήματος διαβουλεύσεως με τους εργαζομένους (ενδεχομένως και σε δοκιμαστική βάση);

Απάντηση του κ. Liikanen εξ ονόματος της Επιτροπής (29 Μαΐου 1996)

Το σύστημα διαβούλευσης είναι πράγματι γνωστό από πολύ καιρό τόσο στις ιδιωτικές επιχειρήσεις όσο και στους δημόσιους οργανισμούς. Η επιτυχία τέτοιων πρωτοβουλιών κυμαίνεται ανάλογα με την οργάνωση και τον τρόπο με τον οποίο καθιερώνονται τα συστήματα.

Οι εκπρόσωποι του προσωπικού έχουν ήδη υποβάλει στην Επιτροπή πρόταση για τέτοιο σύστημα διαβούλευσης. Μετά από αίτημα του Επιτρόπου που είναι αρμόδιος για το προσωπικό, τη διοίκηση και τον προϋπολογισμό η πρόταση αποτελεί προς το παρόν αντικείμενο ανάλυσης σχετικά με τη σκοπιμότητα και τους πιθανούς τρόπους εφαρμογής της.
ΓΡΑΠΤΗ ΕΡΩΤΗΣΗ E-0887/96 υποβολή: Odile Leperre-Verrier (ARE) προς την Επιτροπή (17 Απριλίου 1996)

Θέμα: «Καλειδοσκόπιο» - Το νέο στάδιο εφαρμογής του προγράμματος

Μπορεί να αναφέρει η Επιτροπή πότε προβλέπεται να τεθεί σε εφαρμογή το νέο πρόγραμμα «Καλειδοσκόπιο», όπως εγκρίθηκε μέσω της διαδικασίας συναπόφασης, καθώς και ποιές είναι οι λεπτομέρειες εφαρμογής του;

Πέραν τούτου, με ποιόν τρόπο προτίθεται η Επιτροπή να ενημερώσει τους ενδιαφερόμενους πολιτιστικούς εταίρους, σχετικά με τις τροποποιήσεις που επήλθαν στη διαχείριση του προγράμματος;

Απάντηση του κ. Oreja εξ ονόματος της Επιτροπής (20 Μαΐου 1996)

Η Επιτροπή υπενθυμίζει στο Αξιότιμο Μέλος του Κοινοβουλίου ότι το πρόγραμμα εγκρίθηκε επίσημα από το Κοινοβούλιο και το Συμβούλιο στις 29 Μαρτίου 1996 ((ΕΕ C 114 της 19.4.1996. )) με έναρξη ισχύος την 1η Ιανουαρίου 1996 και βρίσκεται επί του παρόντος εν λειτουργία.

Το αντίγραφο του αποσπάσματος της Επίσημης Εφημερίδας όπου αναφέρονται οι νέες συνθήκες συμμετοχής στο πρόγραμμα καθώς και τα έντυπα συμμετοχής και το επεξηγηματικό σημείωμα είναι διαθέσιμα στη μονάδα πολιτιστική δράση και στα διάφορα γραφεία της Κοινότητας. Η προθεσμία για την υποβολή των αιτήσεων καθορίστηκε στις 14 Ιουνίου 1996.

Εξάλλου, τα προαναφερθέντα έγγραφα εστάλησαν κατευθείαν σε όλους τους πολιτιστικούς φορείς που εκδήλωσαν το ενδιαφέρον για το πρόγραμμα Καλειδοσκόπιο.
ΓΡΑΠΤΗ ΕΡΩΤΗΣΗ E-0674/96 υποβολή: Gianfranco Dell'Alba (ARE) προς την Επιτροπή (15 Μαρτίου 1996)

Θέμα: Συμπερίληψη στις ρήτρες της Συμφωνίας Σύνδεσης ΕΕ και Σλοβενίας της παύσης λειτουργίας του πυρηνικού εργοστασίου του Krsko

H Επιτροπή επιβεβαίωσε τις πρόσφατες μελέτες που πραγματοποίησε η Greenpeace σχετικά με τους κινδύνους που προκαλεί το πυρηνικό εργοστάσιο του Krsko, το οποίο βρίσκεται στην πλέον σεισμογενή περιοχή της χώρας - περίπου 100 χιλιόμετρα από την Τεργέστη - και στην οποία σημειώθηκαν περισσότεροι από εκατό σεισμούς ανάμεσα στο 1628 και το 1990.

Δεν φρονεί η Επιτροπή ότι είναι αναγκαίο να περιληφθεί το ζήτημα της παύσης της λειτουργίας του πυρηνικού εργοστασίου του Krsko, λαμβάνοντας επίσης υπόψη την κακή του κατάσταση λόγω ελλειπούς συντήρησης, στις βασικές ρήτρες της Συμφωνίας Σύνδεσης της Σλοβενίας με την ΕΕ;

Απάντηση του κ. Van den Broek εξ ονόματος της Επιτροπής (23 Μαΐου 1996)

Σχετικά με τον πυρηνικό σταθμό Krsko στη Σλοβενία, η Επιτροπή είναι σε θέση παράσχει τα ακόλουθα στοιχεία:

- η Σλοβενία υπέγραψε την σύμβαση για την πυρηνική ασφάλεια το 1994 και συνεργάζεται ενεργά με τo Διεθνή Oργανισμό Ατομικής Ενέργειας 7- πραγματοποιούνται τακτικά επιθεωρήσεις του Οργανισμού (το 1994, 63 επιθεωρήσεις ρουτίνας και 11 επιθεωρήσεις σχετικά με το ποιοτικό σύστημα) 7- υπεγράφη το 1994 συμφωνία με την Αυστρία για την έγκαιρη ανταλλαγή πληροφοριών σε περίπτωση ραδιολογικού ατυχήματος και συζητήθηκε με τις διοικήσεις πυρηνικής ασφάλειας των γειτονικών χωρών η σύναψη παρομοίων συμφωνιών.

Η Επιτροπή επιθυμεί να πληροφορήσει το Αξιότιμο Μέλος του Κοινοβουλίου ότι, για να ληφθεί υπόψη ο προβληματισμός όσον αφορά την πυρηνική ασφάλεια, προστέθηκε ειδική δήλωση στην ευρωπαϊκή συμφωνία που αποτέλεσε αντικείμενο διαπραγμάτευσης με την Σλοβενία. Πρόκειται για κοινή δήλωση σχετικά με το άρθρο 81, που αναφέρει ότι τα δύο μέρη συμφωνούν να προσδιορίσουν τις μεθόδους και τα μέσα που είναι απαραίτητα για την θέσπιση αποτελεσματικού συστήματος ανταλλαγής πληροφοριών σε περίπτωση επείγουσας ανάγκης στο ραδιολογικό τομέα.
ΓΡΑΠΤΗ ΕΡΩΤΗΣΗ E-1485/96 υποβολή: Αλέξανδρος Αλαβάνος (GUE/NGL) προς την Επιτροπή (12 Ιουνίου 1996)

Θέμα: Η πορεία του υποπρογράμματος 3 Αν. Μακεδονίας-Θράκης, Μέτρο 3: «Υγεία -Πρόνοια» του 2ου ΚΠΣ

Στο Μέτρο 3.3 του ΠΕΠ Αν. Μακεδονίας-Θράκης προβλέπονται χρηματοδοτήσεις για Υγεία - Πρόνοια που αφορούν την Περιφέρεια. Συγκεκριμένα, αναφέρονται ενδεικτικά η ολοκλήρωση των Νοσοκομείων Ξάνθης και Δράμας, η βελτίωση και ο εκσυγχρονισμός των υφιστάμενων νοσοκομείων Κομοτηνής, Καβάλας και Αλεξανδρούπολης και τέλος η ανέγερση του Πανεπιστημιακού Νοσοκομείου της Αλεξανδρούπολης που είναι έργο άμεσης προτεραιότητας και ζωτικής σημασία στον χώρο της Αν. Μακεδονίας-Θράκης. Η κατανομή των χρηματοδοτήσεων προέβλεπε 3.793.000 Ecu για το 1994 και 11.379.000 Ecu για το 1995.

1. Τι ποσοστό απορρόφησης υπάρχει για το 1994 και το 1995;

2. Εάν υπάρχουν καθυστερήσεις απορρόφησης, ποιες είναι οι κύριες αιτίες καθυστέρησης;

3. Μπορούν να παρουσιαστούν στοιχεία εξέλιξης του φυσικού αντικειμένου;

Κοινή απάντηση της κας Wulf-Mathies εξ ονόματος της Επιτροπής στις γραπτές ερωτήσεις E-1479/96, E-1480/96, E-1481/96, E-1482/96, E-1483/96, E-1484/96, E-1485/96 και E-1486/96 (26 Ιουνίου 1996)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.